Lönnberg Painot

Lönnberg Painot Oy on vuonna 1922 perustettu markkinointi- ja viestintäalan yritys. Vuonna 2017 sen osti nopeasti kasvava Grano.

Historia
Frans Georg Lönnberg hankki vuonna 1922 helsinkiläisen paperitukkuliikkeensä takahuoneeseen painokoneen. Kirjapainotoiminta kasvoi niin, että vuonna 1933 Frans Georg ja hänen vaimonsa Lempi Lönnberg perustivat osakeyhtiön nimeltä Oy Kirjapaino F.G. Lönnberg.

Toiminnan kasvaessa kirjapaino muutti vuonna 1938 isompiin tiloihin osoitteeseen Lönnrotinkatu 28. Yritys toimi samoissa tiloissa noin 50 vuotta. Vuonna 1986 yritys muutti Malminkartanoon rakennettuun uuteen toimitaloon. 

Yrityksellä on ollut historiansa aikana vain muutama eri omistaja. Yksi suurimmista muutoksista tapahtui vuonna 1948, kun WSOY hankki kirjapainon tytäryhtiökseen. Vuoden 1999 yritysfuusion seurauksena omistajaksi vaihtui SanomaWSOY-konserni. WSOY:n alaisuudesta yritys poistui syksyllä 2005, kun se siirtyi kokonaan AV Holding Oy:n omistukseen.

Nykyinen toiminimi Lönnberg Painot Oy on rekisteröity 7.5.1997.

Lönnbergin toiminta on laajentunut myös yritysostojen kautta. Lokakuussa 1978 espoolainen Sävypaino liittyi yrityksen yksiköksi. Toinen yritysosto tehtiin, kun Mainos ja Etiketti ostettiin osaksi yritystä syyskuussa 1984.

Aikaisemmin yritykset toimivat itsenäisinä tulosyksikköinä: F.G. Lönnberg Malminkartanossa, Mainos ja Etiketti Helsingissä Pihlajamäessä ja Sävypaino Espoossa Suomenojalla. Vuonna 2005 Sävypaino ja F.G. Lönnberg yhdistettiin saman katon ja nimen F.G. Lönnberg alle.

1.9.2006 yrityksen toimintaa järjesteltiin uudelleen, kun Mainos ja Etiketti liitettiin yhteisen uuden nimen alle: Lönnberg Print & Promo.

Yhdistyminen Art-Printin kanssa 2012

Lönnberg yhdistyi toisen perinteisen yrityksen kanssa 16.1.2012 sovitulla järjestelyllä, kun Art-Print Oy:n liiketoiminta siirtyi Lönnberg Painot Oy:lle. Art-Print Oy oli 1963 perustettu tilauskirjapaino.

Aikaisempi omistaja AV Holding Oy omistaa yrityksestä nykyään 60 prosenttia ja Art-Printin entinen omistaja Keski-Pohjanmaan Kirjapaino Oyj 40 prosenttia.

Uusi yhtiö tuottaa palveluita markkinointiviestintään. Perinteisen kirjapainotoiminnan lisäksi yritys tuottaa erilaisia paino- ja tulostuspalveluita, aineistonhallinnan ja premediatuotannon, sähköisen markkinoinnin ja monikanavaisen suoramarkkinoinnin palveluita.

"Graafisen viestinnän toimialalla on pitkään kaivattu konsolidaatiota toimialan eläessä voimakasta murrosvaihetta – nyt toteutettava järjestely on malliesimerkki kahden, toistensa osaamista täydentävän yrityksen liittoutumisesta", kertoi Lönnberg Painot Oy:n toimitusjohtaja Jarkko Viheriävaara yhtiön tiedotteessa.

"Se luo vahvan rakenteen uudelle yritykselle sekä antaa hyvät edellytykset kannattavuuden merkittävään kehitykseen. Kyseessä on ennakkoluuloton, rohkea järjestely, joka omalta osaltaan auttaa koko toimialaa sen tervehdyttämisen haasteissa", kertoi Art-Print Oy:n toimitusjohtaja Hannu Salmi Lönnbergin tiedotteessa.

Yhdistymisen seurauksena Art-Printin työntekijät siirtyivät Lönnbergin toimipisteeseen Helsingin Malminkartanoon.

“Tämä on tämän päivän juttua, että yhdistytään. Ihmiset näkevät tulevaisuuden varmempana”, Lönnberg Print & Promon printin puolen pääluottamusmies Mika Leino sanoi TEAM Teollisuusalojen ammattiliitto ry:n haastattelussa.

“Pidän yhdistymistä hyvänä, mutta tästä alastahan ei koskaan tiedä. Kaikille löytyy työpisteet, vaikka tilat ovatkin ahtaat. Art-Printin ja meidän työt eivät mene suoraan päällekkäin”, kertoi Promo-puolen pääluottamusmies Aarne Riikonen samassa artikkelissa.

Yritys lanseerasi uuden yritysilmeen 21.5.2012. Sen tarkoitus oli siirtää kaikki yrityksen toiminnot Lönnberg-nimen alle.

Yrityksen toiminta

Palvelut
Lönnbergin tarjoamat palvelut:

 Premedia-palvelut ovat ennen julkaisua tehtävät toiminnot, kuten taitto, graafinen suunnittelu, mainosvalokuvaus tai kuvankäsittely. Sisältää myös julkaisuiden toteutukset sähköisinä ja mobiilipalveluina, kuten iPad-lehtinä.

 Aineiston- ja julkaisunhallitsija ovat digitaalisen aineiston hallinnointiin ja julkaisuun tarkoitettuja Internetin kautta käytettäviä sovelluksia.

 Crossmedia eli monikanavajulkaisu.

 iWay-tilausjärjestelmä on tarkoitettu painotuotteiden tilaamiseen omalla selaimella. Perinteisen paperivedoksen tilalla käytetään näyttövedosta.

 Mainospainotuotteet ovat laaja joukko erilaisia painettuja tuotteita, joita käytetään yritysten markkinoinnissa. Lönnbergissä käytössä olevat painamisen muodot: digi-, offset, heatset- ja coldset-painotekniikat.

 Vuosikertomukset

 Kirjat ja taidekirjat

 Erilaiset lehdet, kuten aikakauslehdet, asiakaslehdet ja sanomalehdet.

 Myymälä- ja tapahtumamainonta. Palvelun tarkoitus on tuoda asiakkaan viestille näkyvyyttä myymälöissä, toimitiloissa ja tapahtumissa eri tavoin.

 Pakkaukset

 Messumateriaalit, joita käytetään erilaisissa tapahtumissa ja messuilla.

 Kalenterit

Promoseinä
Lönnberg lanseerasi alkusyksystä 2013 Lönnberg Promoseinä -tuotteen, jonka avulla voidaan tehdä erilaisia markkinointiin tarkoitettuja rakenteita myymälöihin, kauppakeskuksiin, aulatiloihin ja erilaisiin tapahtumiin.

Tuotekehityksessä käytettiin perinteisestä alan tavasta poikkeava tapaa. Projekti tehtiin tuotteistaja Jari Parantaisen johdolla. Hän kommentoi projektia Pölli tästä -blogissaan: “Perinteitä markkinointialalla muuten riittää. Yksi niistä on aivan käsittämätön vimma rakentaa messuosastoja pitkästä tavarasta. Kirvesmiehet sotkevat paikkoja ja metelöivät päivätolkulla. Muutamaa päivää myöhemmin sama sakki purkaa rakennelmansa, jotta seuraava haalariporukka pääsisi pusaamaan heti uutta tilalle. Tuloksena on lavatolkulla sekajätettä, joka on kärrättävä kaatopaikalle.”

Ympäristö- ja laatusertifikaatit
Lönnbergille myönnettiin Euroopan ensimmäisenä arkkipainona EU-kukan käyttöoikeus. EU-kukka on Euroopan yhteisön yhteinen ympäristömerkki. Se kertoo tuotteen tai palvelun ympäristöystävällisyydestä puolueettomasti.

Lönnbergille on myönnetty myös painolaitoksen ja painotuotteiden pohjoismainen ympäristömerkki eli Joutsenmerkki. Joutsenmerkki asettaa painotalon tuotannolle ja tuotteille tiukat ympäristövaatimukset. 

Lönnberg sai Suomen ensimmäisenä tilauskirjapainona PEFC- ja FSC-alkuperäsertifikaatit. PEFC- ja FSC-merkit osoittavat painotuotteeseen käytetyn puuraaka-aineen olevan peräisin kestävän kehityksen mukaisesti hoidetuista metsistä. 

Lönnbergillä on ollut DNV Certification Oy:n myöntämä ISO 9001 -laatusertifikaatti vuodesta 2006. Laatujärjestelmät ovat uusimman ISO 9001:2008 -laatujärjestelmästandardin mukaisia. 

Yrityksellä on myös Asiakastiedon Suomen Vahvimmat -sertifikaatti.

Tytäryhtiöt

Lönnbergillä on kolme tytäryhtiötä: Lönnberg Digital Oy, Lönnberg Kalenterit Oy, joka valmistaa tavallisia kalentereita ja mainos- ja yrityskalentereita sekä Keili Oy.

Toimipisteet

Yrityksen toimipisteet sijaitsevat Helsingin Malminkartanossa ja Pihlajamäessä, Ylivieskassa ja Kokkolassa. Tytäryhtiöiden Lönnberg Kalenterit Oy:n ja Lönnberg Digital Oy:n asiakaspalvelut ovat Helsingin Pihlajamäessä. Keili Oy:n toimipiste on Vantaalla osoitteessa Porttikaari 7.

Hallinto

Yrityksen toimitusjohtajana toimii Jarkko Viheriävaara. Johtoryhmään kuuluvat toimitusjohtajan lisäksi asiakkuusjohtaja Timo Kantokorpi,  tuotantojohtaja Jani Ojanen,  kehityspäällikkö Jyri Jokinen sekä Lönnberg Digital Oy:n toimitusjohtaja Petri Veilo. 

Hallituksen muodostavat Krister Höglund, Hannu Salmi, Pertti Ailio ja Jarkko Viheriävaara.

Lähteet

Aiheesta muualla
 Lonnberg.fi 

Suomalaiset yritykset